google/wiki40b huggingface dataset:
Βικιθήκη

Η Βικιθήκη (Wikisource) είναι ένα πρόγραμμα του Wikimedia για τη δημιουργία μιας αυξανόμενης ελεύθερου περιεχομένου βιβλιοθήκης με την συλλογή πρωτογενών κειμένων, και μεταφράσεων πρωτογενών πηγών σε οποιαδήποτε γλώσσα. Τα περισσότερα κείμενα της Βικιθήκης είναι ελεύθερα δικαιωμάτων και δεν προστατεύονται από οποιοδήποτε πνευματικά δικαιώματα ή άδεια χρήσης. Όμως, ορισμένα κείμενα έχουν πνευματικά δικαιώματα και είναι διαθέσιμα με την Άδεια Ελεύθερης Τεκμηρίωσης GNU. Η Βικιθήκη είναι αδελφικός δικτυακός τόπος της Βικιπαίδειας, της ελεύθερης εγκυκλοπαίδειας. Βρίσκεται στην διεύθυνση www.wikisource.org. Το ελληνικό εγχείρημα βρίσκεται στη διεύθυνση http://el.wikisource.org/.

Βικιθήκη ή Βικιπαίδεια;

Ενώ η Βικιπαίδεια αποτελεί μια ανοιχτή εγκυκλοπαίδεια, η Βικιθήκη είναι μια βιβλιοθήκη. Η Βικιπαίδεια περιέχει λήμματα με πληροφορίες γύρω από βιβλία ενώ η Βικιθήκη περιέχει τα ίδια τα βιβλία. Σε ένα βαθμό, τόσο η Βικιπαίδεια όσο και η Βικιθήκη, μπορούν να περιέχουν και βιογραφικό υλικό γύρω από τους συγγραφείς.
Τόμι Λι Τζόουνς

Βιογραφικό

Γεννήθηκε στο Σαν Σάμπα στο Τέξας στις 15 Σεπτεμβρίου του 1946. Σπούδασε με υποτροφία στο Χάρβαρντ, όπου ήταν συγκάτοικος με τον μετέπειτα αντιπρόεδρο των Η.Π.Α Αλ Γκορ.
Έκανε το ντεμπούτο του στο Μπρότγουεϊ το 1969 στο έργο A Patriot for Me. Το 1971 έπαιξε στο έργο Four on a Garden μαζί με την Κάρολ Τσάνινγκ και τον Σιντ Σίζαρ και τρία χρόνια αργότερα στο έργο Ulysses in Nighttown. Το 1970 έκανε την πρώτη του εμφάνιση στον κινηματογράφο, στην ταινία Ιστορία Αγάπης (Love Story) όπου υποδύθηκε ένα φοιτητή του Χάρβαρντ. Εφτά χρόνια αργότερα ακολούθησε η ταινία Κτυπούσε σαν Κεραυνός (Rolling Thunder), στην οποία υποδύθηκε έναν βετεράνο του Βιετνάμ. 
Το 1980, προτάθηκε για τη Χρυσή Σφαίρα για τον ρόλο του στην ταινία Η Κόρη του Ανθρακωρύχου (Coal Miner's Daughter) όπου υποδύθηκε τον σύζυγο της μουσικού της κάντρι Λορέτα Λιν. Τρία χρόνια αργότερα έλαβε το Βραβείο Έμμυ α' ανδρικού ρόλου για την ερμηνεία του στην ταινία για την τηλεόραση The Executioner's Song (που ήταν μεταφορά του ομώνυμου έργου του Νόρμαν Μέιλερ), στην οποία υποδύθηκε τον δολοφόνο Γκάρυ Γκίλμορ (Gary Gilmore). Το 1989, προτάθηκε για το βραβείο Εμμυ για τον ρόλο του στην τηλεοπτική σειρά Lonesome Dove.
Πρώτη φορά προτάθηκε για το Όσκαρ β' ανδρικού ρόλου για την ερμηνεία του στην ταινία JFK, η Ιστορία που Χαράχτηκε στη Μνήμη μας (JFK) το 1991. Τελικά το κέρδισε ως Deputy Samuel Gerard στην ταινία Ο Φυγάς δύο χρόνια αργότερα. Επίσης βραβεύτηκε με το Βραβείο πρώτου ανδρικού ρόλου στο Φεστιβάλ Καννών, το 2005, για τον ρόλο του στην ταινία Οι τρεις ταφές του Μελκιάδες Εστράδα (The Three Burials of Melquiades Estrada). Το 2007 υποδύθηκε τον πατέρα ενός στρατιώτη, που είχε πολεμήσει στο Ιράκ, ο οποίος ερευνά την εξαφάνιση και τη δολοφονία του γιου του, μετά την επιστροφή του τελευταίου στις Η.Π.Α στην ταινία Στην κοιλάδα του Ηλά (In the Valley of Elah) και έναν σερίφη που κυνηγά έναν δολοφόνο στο Καμιά Πατρίδα για τους Μελλοθάνατους (No Country for Old Men). Το 2012 υποδύθηκε τον αρχηγό των ρεπουμπλικανών, Θαδδαίο Στήβενς στην επική παραγωγή του Στίβεν Σπίλμπεργκ Λίνκολν (Lincoln). Την ίδια χρονιά πρωταγωνίστησε μαζί με τη Μέριλ Στριπ στην ταινία Ποτέ Δεν Είναι Αργά (Hope Springs), του Ντέιβιντ Φράνκελ.
Άλλες ταινίες στις οποίες συμμετείχε ο Τζόουνς είναι: Σε κατάσταση πολιορκίας (Under Siege) (1992), Η έκρηξη  (Blown away) (1994), Natural Born Killers (1994), Batman Forever (1995), Οι Άνδρες με τα Μαύρα (Men in Black) (1997), Καταιγίδα στην ομίχλη (In the Electric Mist) (2009) και Το τρένο της λύτρωσης (The Sunset Limited) (2011). 
Ο Τόμι Λι Τζόουνς έχει παντρευτεί τρεις φορές και έχει δύο παιδιά. Σήμερα μένει σε ένα προάστιο στο Σαν Αντόνιο.
Άλνος

Περιγραφή

Με λίγες εξαιρέσεις, οι άλνοι είναι φυλλοβόλα δέντρα, με έμμισχα, σκουροπράσινα, κολλώδη φύλλα. Τα άνθη τους είναι ίουλοι, με αρσενικούς, μακριούς ίουλους και κοντύτερους θηλυκούς, τα οποία εμφανίζονται πριν τα φύλλα. Η επικονίαση γίνεται κυρίως μέσω του ανέμου, αλλά υποβοηθάται και από τις μέλισσες μερικές φορές. Διαφέρουν από τις σημύδες (Βετούλη, το άλλο γένος της υποοικογένειας) από το γεγονός ότι οι θηλυκοί ίουλοι είναι ξυλώδεις και δεν αποσυντίθενται με την ωρίμανση, αλλά ανοίγουν με αποτέλεσμα να απελευθερώνονται οι σπόροι με παρόμοιο τρόπο με αυτό που συμβαίνει στα κωνοφόρα.
Τα μεγαλύτερα είδη είναι ο Άλνος ο ερυθρός (A. rubra) στη δυτική ακτή της Βόρειας Αμερικής, και ο Άλνος ο κολλώδης (A. glutinosa), ιθαγενές είδος της Ευρώπης, τα οποία μπορούν αμφότερα να ξεπεράσουν τα 30 μέτρα. Από την άλλη, το διαδεδομένο είδος Άλνος ο πρασινίζων (Α. viridis) είναι ένας θάμνος ο οποίος σπάνια ξεπερνά σε ύψος τα 5 μέτρα.

Οικολογία

Οι άλνοι συνήθως βρίσκονται κοντά σε ρέματα, ποτάμια και υγρότοπους. Οι άλνοι είναι αξιοσημείωτοι για τη συμβιωτική σχέση που έχουν με τα ακτινοβακτήρια Frankia alni, βακτήρια τα οποία έχουν την ικανότητα να απορροφούν το άζωτο. Τα βακτήρια αυτά βρίσκονται σε ριζικούς όζους, οι οποίοι μπορεί να φτάσουν σε μέγεθος ανθρώπινης γροθιάς, με πολλούς λόβους και ανοικτό καφέ χρώμα. Το βακτήριο απορροφά το άζωτο από τον αέρα και το καθιστά προσβάσιμο από το δέντρο. Το δέντρο με τη σειρά του παρέχει στα βακτήρια σάκχαρα τα οποία παράγει μέσω της φωτοσύνθεσης. Ως αποτέλεσμα αυτής της συμβίωσης, ο άλνος βελτιώνει τη γονιμότητα του εδάφους όπου αναπτύσσεται, και έτσι, ως πρωτοπόρο είδος, παρέχει επιπλέον άζωτο για τα επόμενα είδη.

Χρήσεις

Οι ίουλοι μερικών ειδών είναι σε κάποιο βαθμό εδώδιμοι και μπορεί να είναι πλούσιοι σε πρωτεΐνες. Αναφέρεται ότι έχουν πικρή και δυσάρεστη γεύση. Το ξύλο του άλνου χρησιμοποιείται για την παραγωγή καπνιστών τροφών.
Οι περισσότεροι κίονες οι οποίοι αποτελούν τα θεμέλια της Βενετίας προέρχονται από άλνους.
Ο κορμός των άλνων περιέχει αντιφλεγμονώδη σαλικίνη, η οποία μεταβολίζεται σε σαλικιλικό οξύ στο σώμα.
Από τον εξωτερικό φλοιό μπορεί να εξαχθεί κόκκινη βαφή και από τον εσωτερικό κίτρινη.
Ανθούπολη Πάτρας

Η Ανθούπολη είναι συνοικία της Πάτρας που βρίσκεται στο βόρειο τμήμα της πόλης.

Γενικά στοιχεία

Εκτείνεται ανάμεσα στο Ζαβλάνι και τα Συχαινά, στην περιοχή πέρα από το νέο αρχαιολογικό μουσείο της πόλης, και αποτελείται κυρίως από νεόδμητες πολυκατοικίες. Τα όρια της περιοχής είναι τα Συχαινά στα Α.-ΒΑ., οι Αμπελόκηποι στα βόρεια, το Ζαβλάνι στα νότια, η Μέση Αγυιά στα δυτικά.
Η περιοχή της Ανθούπολης αποτελεί μία ταχέως αναπτυσσόμενη οικιστικά συνοικία της Πάτρας. Χαρακτηριστικό της είναι το μεγάλο σχολικό συγκρότημα, όπου συστεγάζονται αρκετά σχολεία. Στην Ανθούπολη στεγάζεται το Αστυνομικό Τμήμα της Τροχαίας Πατρών ενώ δίπλα του βρίσκεται το Α΄ Νεκροταφείο Πατρών.

Ιστορία

Η περιοχή ήταν γνωστή σαν Καβουκάκι. Κατά μία εκδοχή το όνομα είναι ανθρωπωνυμικό και οφείλεται σε κάποια οικογένεια «Καβουκάκη» η οποία είχε ιδιοκτησία στην περιοχή και έμεινε το όνομά της σαν τοπωνύμιο. Άλλη εκδοχή για την ονομασία είναι ότι προέρχεται από το τουρκικό καβούκι, που ήταν το κάλυμμα της κεφαλής των γενίτσαρων.
Στην συνοικία είχε ιδιοκτησίες και η οικογένεια «Στριφτούλια» σε ανάμνηση της οποίας προέρχεται το τοπωνύμιο Στριφτουλέικα.

Αθλητισμός

Στην συνοικία έχει έδρα το αθλητικό σωματείο Αίαντας Ανθούπολης με τμήμα ποδοσφαίρου και ξερό γήπεδο από κοινού με την ομάδα του Α.Π.Σ. Ζαβλανίου.
Δογρή Αιτωλοακαρνανίας

Γεωγραφία - Ιστορία

Η Δογρή βρίσκεται στις βόρειες όχθες της λίμνης Τριχωνίδας, σε απόσταση μόλις 17 χλμ. Α. του Αγρινίου και 13,5 Δ.-ΒΔ. από το Θέρμο. Μέσα από το χωριό περνάει η ΕΟ Αγρινίου - Θέρμου, το οποίο είναι κτισμένο ανάμεσα στην Παντάνασσα ((Δ.) και τη Βαρειά (Α.-ΝΑ.). Σύμφωνα με την τοπική παράδοση, το παλιό όνομά του από την εποχή της τουρκοκρατίας είναι "Ντουγρί" που στα τουρκικά σημαίνει ευθεία. Στην περιοχή της Δογρής όπως και της γειτονικής Βαρειάς υπάρχουν αρκετές τουριστικές μονάδες εστίασης και διαμονής. Ως οικισμός αναφέρεται επίσημα από το 1961 να απογράφεται στην τότε κοινότητα Νερομάννας. Σύμφωνα με το πρόγραμμα Καλλικράτης, μαζί με τη Νερομάννα, τη Βαρειά και το Κρύο Νερό αποτελούν την τοπική κοινότητα Νερομάννας που υπάγεται στη δημοτική ενότητα Αγρινίου του Δήμου Αγρινίου και σύμφωνα με την απογραφή 2011 έχει πληθυσμό 136 κατοίκους.
Θέατρο Απόλλων Πάτρας

Ιστορία

Το θέατρο Απόλλων θεμελιώθηκε στις 11 Φεβρουαρίου του 1871 και η κατασκευή του ολοκληρώθηκε στις 10 Οκτωβρίου του 1872. Το έργο χρηματοδοτήθηκε από την αστική κοινωνία της Πάτρας. Η επιτροπή ανεγέρσεως αποτελείτο από τους: Θεόδωρο Αμβούργερ (πρόεδρος), Εδουάρδο Χάνκοκ, Θεμιστοκλή Γερούση, Δημήτριο Πατρινό, Κ. Λάππα και Α. Χρυσάνθη. Η λίστα με τους χρηματοδότες αποτελείται περίπου από 100 άτομα. Ανάμεσα σε αυτά ξεχωρίζουν ο δήμαρχος Πατρέων Γεώργιος Ρούφος, ο Γουσταύος Κλάους, ο Αμβούργερ, ο Λάγγουρας, οι αδερφοί Τριάντη, ο Παναγιώτης Γούναρης, πατέρας του Δημητρίου, ο Επαμεινώνδας Μάξιμος, πατέρας του Δημητρίου κ.ά. 
Το οικόπεδο που χτίστηκε ανήκε στους Γ. Φαρσή και Ι. Κωνσταντόπουλο από τους οποίους αγοράστηκε για 11.000 δρχ. Μέσα στο οικόπεδο υπήρχαν και οι οικίες των κατόχων του οι οποίες γκρεμίστηκαν. Τα σχέδια ανατέθηκαν στον Ερνέστο Τσίλερ και φυλάσσονται ακόμα σήμερα στην δημοτική βιβλιοθήκη Πατρών. Τα υλικά που χρησιμοποιήθηκαν ήταν τα ακριβότερα και πολυτελή της εποχής, πέτρα Τεργέστης, κάγκελα από την Αγγλία, αγάλματα από την Βιέννη, μάρμαρα από το Λιβόρνο, πέτρα από τον Αστακό και διάφορα άλλα από την υπόλοιπη επικράτεια της Ελλάδας.  
Το εσωτερικό του περιλαμβάνει την πλατεία με 108 θέσεις και 30 θεωρεία σε δύο ορόφους. Η σκηνή του είναι 13,5 μέτρα πλάτος και 7,5 μέτρα βάθος. Η πρώτη παράσταση στο θέατρο Απόλλων ήταν στις 10 Οκτωβρίου 1872 με το μελόδραμα Un balo in Mashera του Βέρντι. 
Ο φωτισμός τα πρώτα χρόνια γινόταν με κεριά, το 1878 φωτίστηκε με φωταέριο και το 1899 με ρεύμα.  
Το θέατρο Απόλλων είναι σήμερα ένα από τα 3 μόνο νεοκλασικά θέατρα που διασώζονται ανά την Ελλάδα (τα άλλα δύο είναι το  Μαλλιαροπούλειο Θέατρο της Τρίπολης που ανεγέρθη το 1910 και το Θέατρο Απόλλων της Σύρου στην Ερμούπολη με έτος ανέγερσης το 1864). Σήμερα, στο Θέατρο Απόλλων της Πάτρας ανεβαίνουν τακτικά παραστάσεις από το Δημοτικό Περιφερειακό Θέατρο Πάτρας ενώ οι όμορφοι χώροι του χρησιμοποιούνται και κατά την διάρκεια του ξακουστού Πατρινού Καρναβαλιού (χοροί «μπουρμπούλια»).
Ραφαήλ Κουμεντάκης

Καριέρα

Ο Ραφαήλ Κουμεντάκης ξεκίνησε την καριέρα του από τις ακαδημίες του Εθνικού Αλεξανδρούπολης φτάνοντας στην πρώτη ομάδα το 2010 και παρέμεινε εκεί μέχρι το 2013. Στη συνέχεια αγωνίστηκε στην Ευρώπη, σε μεγάλα πρωταθλήματα, κατά σειρά: στην Ιταλία για λογαριασμό της Ραβέννα (2013–2016), στην Πολωνία για την Λούμπιν (2016–2017) και στη Γαλλία για τη Ναντ (2017). Από τον Δεκέμβριο του 2017 εως τον Ιούνιο του 2018 αγωνίστηκε με την ομάδα του Π.Α.Ο.Κ. κατακτώντας το Κύπελλο Ελλάδας. Από την περίοδο 2018-19, αγωνίζεται με την ομάδα του Ολυμπιακού.

Διεθνείς συμμετοχές

Ο Ραφαήλ Κουμεντάκης έως τον Δεκέμβριο του 2017 είχε αγωνιστεί σε 36 αγώνες με την εθνική ομάδα πετοσφαίρισης της Ελλάδας.
Αφροδίτη (ταινία)

Πλοκή

Λίγο πριν τον Πρώτο Παγκόσμιο Πόλεμο ένας νεαρός μεγαλοβιομήχανος, ο Χάρι (Χορστ Μπούχολτζ) θα έρθει με το γιοτ του στην Ελλάδα και θα οργανώσει μια κρουαζιέρα στο  Αιγαίο με σκοπό να τιμήσει τη θεά του έρωτα, την Αφροδίτη, και διαλέγει μια όμορφη κοπέλα, την Πολίν (Βαλερί Καπρίνσκι) για να υποδυθεί αυτό το ρόλο.
ReadyBoost

Windows Vista

Τα Windows Vista έχουν πολύ μεγαλύτερες απαιτήσεις σε μνήμη από τα Windows XP. Πιο συγκεκριμένα ενώ με 512 Mbytes μνήμης RAM τα XP μπορούν να τρέξουν τις περισσότερες εφαρμογές λογισμικού με σχετική άνεση, τα Vista απαιτούν 2 Gbytes μνήμης για ανάλογη ταχύτητα. Στην περίπτωση που η εγκατεστημένη μνήμη στα Vista είναι 512 Mbytes ή 1024 Mbytes γίνεται χρήση του σκληρού δίσκου σαν εικονική μνήμη για την αναπλήρωση της ανεπαρκούς φυσικής μνήμης. Ο σκληρός δίσκος είναι πολύ πιο αργός από την μνήμη του υπολογιστή, ιδιαίτερα όταν χρησιμοποιείται DDR3 μνήμη. Επίσης η προσπέλαση των δεδομένων είναι πολύ αργή και προκαλεί αστάθεια στην λειτουργία του συστήματος.

Φυσική Μνήμη

Η ιδανική λύση είναι η προσθήκη επιπλέον μνήμης. Αυτό όμως κοστίζει ή είναι ανέφικτο όταν όλες οι υποδοχές μνήμης είναι κατειλημμένες. Όπως συμβαίνει συνήθως στου φορητούς υπολογιστές οι μνήμη είναι αρκετά ακριβότερη και οι υποδοχές σπάνια ξεπερνούν την μία. Μία λύση σε αυτό το ζήτημα δίνει η τεχνολογία ReadyBoost των Windows Vista . Τα εξωτερικά μέσα αποθήκευσης, USB sticks ή κάρτες μνήμης SecureDigital, MemoryStick κ.τ.λ. αντικαθιστούν την λειτουργία του σκληρού δίσκου ως εικονική μνήμη, εν μέρει ή ολοκληρωτικά. Η προσπέλαση των αρχείων γίνεται με πολύ μεγαλύτερη ταχύτητα, οι ταχύτητες μεταφοράς δεδομένων είναι αρκετά ικανοποιητικές και τα δεδομένα δεν εξαφανίζονται μετά την διακοπή παροχής ρεύματος, όπως όταν βρίσκονται στη μνήμη του υπολογιστή. Το τελευταίο είναι ιδιαίτερα χρήσιμο στην επανεκκίνηση ή στην κατάσταση αναμονής.

ReadyBoost

Ένα μειονέκτημα των Flash μνημών (USB sticks ή οι κάρτες μνήμης SecureDigital, MemoryStick κ.τ.λ.) είναι πώς έχουν περιορισμένο αριθμό κύκλων εγγραφών και διαγραφών των δεδομένων τους. Ωστόσο οι περισσότερες Flash μνήμες έχουν προδιαγραφές Readyboost και φέρουν συνήθως την ένδειξή Windows vista compatible ή Readyboost ready. Η μέγιστη χρήση μνήμης ReadyBoost είναι τα 4 Gbytes.

Χρησιμότητα ReadyBoost

Ο καθορισμός της ποσότητας μνήμης γίνεται από τον χρήστη. Σε συστήματα Windows Vista με μνήμη 512 έως 1024 Mbytes η χρήση Readyboost συμβάλει πολύ στην ταχύτητα εκτέλεσης των διεργασιών. Σε συστήματα με μνήμη από 2 Gbyteσ και πάνω η συμβολή της είναι μικρή. Τα Vista διαθέτουν τη λειτουργία SuperFetch: Αυτή "φορτώνει" τα προγράμματα που χρησιμοποιούνται συχνότερα στην μνήμη. Όταν υπάρχει άφθονη μνήμη, τα πρόγραμμα ξεκινούν γρηγορότερα, όταν όμως είναι λιγότερη από 1 Gbyte, το σύστημα στερείται ελεύθερης μνήμης και χρησιμοποιεί τον σκληρό δίσκο. Η χρήση Readyboost απαλλάσσει το σύστημα από την χρήση του σκληρού δίσκου και τα προγράμματα ξεκινούν και εκτελούνται πολύ πιο γρήγορα.
Φρειδερίκος Β΄ του Άνχαλτ

Βιογραφία

Ήταν ο δευτερότοκος γιος του Φρειδερίκου Α΄ δούκα του Άνχαλτ και της Αντουανέττας των Βέττιν, κόρης του Εδουάρδου δούκα της Σαξονίας-Άλτενμπουρκ.
Το 1918 απεβίωσε στο Μπάλλενστετ του Άνχαλτ σε ηλικία 62 ετών και τον διαδέχθηκε ο επόμενος αδελφός του Εδουάρδος ως δούκας του Άνχαλτ.

Οικογένεια

Νυμφεύτηκε το 1889 τη Μαρία, κόρη του Γουλιέλμου πρίγκιπα της Βάδης· δεν απέκτησαν απογόνους.
Νίσος (Πανδίονος)

Ο μύθος

Ήταν ένας από τους τέσσερις υιούς του βασιλιά των Αθηνών, Πανδίονα του νεότερου και της Πυλίας. Ο Νίσος γεννήθηκε στα Μέγαρα κατά την εξορία του πατέρα του. Μετά τον θάνατο του Πανδίονα, πήγε μαζί με τα αδέλφια του στην Αθήνα. Ως σύζυγος του Νίσου αναφέρεται η Αβρώτη, αλλά και η νύμφη Κερόεσσα, με την οποία φέρεται να απέκτησε υιό τον Βύζαντα, αρχηγό των Μεγαρέων και πρώτο οικιστή της πόλης που πήρε το όνομά του, του Βυζαντίου.
Κάποιες παραδόσεις αναφέρουν ως κόρη του Νίσου την Ιφινόη, τη σύζυγο του Μεγαρέα, αλλά η επικρατέστερη εκδοχή αναφέρει ως κόρη του τη Σκύλλα, που πρόδωσε τον πατέρα της για τον έρωτα του εχθρού του, του Μίνωα. Σύμφωνα με τον μύθο αυτό, ο Νίσος μεταμορφώθηκε σε αετό.
Πιερ Πασερώ

Βιογραφικά στοιχεία

Ελάχιστα στοιχεία διασώζονται για τη ζωή του Πασερώ, τα περισσότερα από τα οποία προέρχονται από τη μνημειώδη μουσική εγκυκλοπαίδεια του Φρανσουά-Ζοζέφ Φετίς Biographie universelle des musiciens (1834). Ο Πασερώ αναφέρεται σε ιστορικά αρχεία ως τενόρος στη χορωδία του παρεκκλησίου του Ανγκουλέμ, ο κόμης της οποίας έμελε αργότερα να γίνει βασιλιάς της Γαλλίας, ως Φραγκίσκος Α΄· από τα παραπάνω εξάγεται το συμπέρασμα ότι ο συνθέτης κατά πάσα πιθανότητα γεννήθηκε το αργότερο το 1495. Επιπλέον, φαίνεται επίσης από ιστορικά αρχεία να συνδέεται με τους καθεδρικούς ναούς της Μπουρζ και του Καμπραί, τουλάχιστον μεταξύ των ετών 1525 - 1530. Ο Φετίς τον τοποθετεί ως εφημέριο της Παρισινής εκκλησίας Saint Jacques-de-la-Boucherie, κάτι όμως που δεν επιβεβαιώνεται από άλλες πηγές.
Live In Verona

Τα τραγούδια του DVD

1. Deep Purple Overture
2. Highway Star (Blackmore, Gillan, Glover, Lord, Paice)
3. Hard Lovin' Man (Blackmore, Gillan, Glover, Lord, Paice)
4. Maybe I’m A Leo (Blackmore, Gillan, Glover, Lord, Paice)
5. Strange Kind of Woman (Blackmore, Gillan, Glover, Lord, Paice)
6. Rapture of the Deep (Gillan, Glover, Morse, Airey, Paice)
7. Woman from Tokyo (Blackmore, Gillan, Glover, Lord, Paice)
8. Contact Lost (Morse)
9. When a Blind Man Cries (Blackmore, Gillan, Glover, Lord, Paice)
10. The Well Dressed Guitar (Gillan, Glover, Morse, Lord, Paice)
11. Knockin' at your Back Door (Blackmore, Gillan, Glover)
12. Lazy (Blackmore, Gillan, Glover, Lord, Paice)
13. No One Came (Blackmore, Gillan, Glover, Lord, Paice)
14. Keyboard solo (Airey)
15. Perfect Strangers (Blackmore, Gillan, Glover)
16. Space Truckin' (Blackmore, Gillan, Glover, Lord, Paice)
17. Smoke on the Water (Blackmore, Gillan, Glover, Lord, Paice)
18. Hush (South)
19. Black Night (Blackmore, Gillan, Glover, Lord, Paice)
Live At Carnegie Hall

Λίστα Τραγουδιών

1. Intro - Ken Dashow / John Hammond - 2:09

2. Scuttle Buttin' (Vaughan) - 2:43

3. Testify (Ronald Isley, O'Kelly Isley Jr., Rudolph Isley) - 5:20

4. Love Struck Baby (Vaughan) - 3:05

5. Honey Bee (Vaughan) - 3:05

6. Cold Shot (Kindred, W. C. Clark) - 4:45

7. Letter to My Girlfriend (Jones) - 3:08

8. Dirty Pool (Bramhall, Vaughan) - 6:40

9. Pride and Joy (Vaughan) - 4:48

10. The Things That I Used to Do (Jones) - 5:26

11. C.O.D. (Gooden) - 5:32

12. Iced Over (AKA "Collins' Shuffle") (Collins, Vaughan) - 5:11

13. Lenny (Vaughan) - 7:14

14. Rude Mood (Vaughan) - 2:22

Βραβεία

Live At Carnegie Hall (άλμπουμ)
Ηνωμένες Πολιτείες (RIAA Certification): Χρυσός
Υπόθεση Εργκένεκον

Η υπόθεση Εργκένεκον (τουρκικά: Ergenekon örgüt) είναι ονομασία η οποία έχει αποδοθεί σε υποτιθέμενη μυστική, κοσμική και υπερεθνικιστική οργάνωση στην Τουρκία, η οποία πιθανώς διατηρεί δεσμούς με τις στρατιωτικές δυνάμεις και δυνάμεις ασφαλείας της χώρας, και οι μέτοχοι στην ομάδα αυτή έχουν κατηγορηθεί για τρομοκρατία. Η ονομασία προκύπτει από την μυθική τοποθεσία του Εργκένεκον, το οποίο βρίσκεται σε κάποια απρόσιτη περιοχή της οροσειράς Αλτάι στην Κεντρική Ασία και θεωρείται η γενέτειρα των τουρκικών φυλών.
Έχει χαρακτηριστεί ως μέρος του βαθέως κράτους της Τουρκίας, με παρόμοιους χαρακτηρισμούς να έχουν αποδοθεί και για την υπόθεση του σκανδάλου Σουσουρλούκ το 1996. Τα άτομα τα οποία κατηγορήθηκαν πως μετείχαν στην ομάδα αυτή, συνελήφθησαν με την κατηγορία πως σκόπευαν να δημιουργήσουν αναταραχές, και πως ανάμεσα στα σχέδια τους υπήρχε μέριμνα για δολοφονίες διανοουμένων, πολιτικών, δικαστών, και θρησκευτικών ηγετών, με τον απώτατο σκοπό να είναι η ανατροπή της κυβέρνησης του κόμματος Δικαιοσύνης και Ανάπτυξης του Ταγίπ Ερντογάν.
Ο υποτιθέμενος τρόπος λειτουργίας της έχει συγκριθεί με το σχέδιο του ΝΑΤΟ της χώρας για περιπτώσεις εκτάκτης ανάγκης και ειδικές περιπτώσεις (Operation Gladio και Counter-Guerrilla).
Έως τον Απρίλιο του 2011, πάνω από 500 άτομα συνελήφθησαν, και απαγγέλθηκαν κατηγορίες σε 300 για συμμετοχή στην τρομοκρατική οργάνωση Εργκένεκον όπως περιγράφηκε από τους κατήγορους της δικαστικής υπόθεσης, οι οποίοι υποστήριξαν πως η ομάδα αυτή ήταν υπεύθυνη στην Τουρκία για τα τελευταία 30 χρόνια, για σχεδόν όλες τις περιπτώσεις πολιτικής βίας και πως είχαν υπό τον έλεγχο τους όλα τις παραστρατιωτικές ομάδες στην χώρα.
Έως το 2015, οι περισσότεροι κατηγορούμενοι για τα εγκλήματα αυτά αθωωθήκαν, με τους ειδικούς να αποφαίνονται πως τα τεκμήρια που προσκομίστηκαν ήταν πλαστογραφημένα. Κατόπιν, οι δικαστικοί υπάλληλοι που διαχειρίζονταν την δίκη κατηγορήθηκαν από την κυβέρνηση πως συνδέονταν με το κίνημα Χιζμέτ και πως συνωμότησαν εναντίον του τουρκικού στρατού.
NGC 371

To NGC 371 είναι αστρικό σμήνος το οποίο απέχει 200.000 έτη φωτός και βρίσκεται στο Μικρό Νέφος του Μαγγελάνου. Είναι ένα από τα κοντινότερα στον Γαλαξία μας.
Σάββας Πούμπουρας

Βιογραφικό

Γεννήθηκε στην Αθήνα το 1980 και μεγάλωσε στο Παγκράτι. Από το 2000 ξεκίνησε να δουλεύει σε κάποια διαφημιστικά σποτ ως character, ενώ έγινε ευρύτερα γνωστός μεσώ της δουλείας του το 2004. Τότε συμμετείχε σε μία τηλεοπτική διαφήμιση μεγάλης εταιρίας συνδρομητικής τηλεόρασης υποδυόμενος έναν φίλαθλο βαμμένο στα χρώματα της εθνικής πανηγυρίζοντας για την νίκη της Ελλάδος στο Euro 2004. Το σλόγκαν που φώναζε ο ίδιος και έκανε τη διαφήμιση αρκετά δημοφιλή ήταν το Σάββα Καφέ. Για τις ανάγκες της διαφήμισης αυτής οι συντελεστές ταξίδεψαν στην Πορτογαλία.
Τέσσερα χρόνια μετά από την επιτυχία της διαφήμισης, ήρθε η πρόταση για να ασχοληθεί με την τηλεόραση. Τις σεζόν 2008-2010 έκανε το τηλεοπτικό του ντεμπούτο στην πρωινή ψυχαγωγική εκπομπή της Ναταλίας Γερμανού στον ALPHA ως συμπαρουσιαστής. Το 2010 έλαβε στον πρώτο κύκλο του ελληνικού Dancing with the stars τερματίζοντας στην 6η θέση, ενώ συμμετείχε και στην καθημερινή σειρά του ANT1 Κάρμα ως ηθοποιός. 
Την επόμενη σεζόν παρουσίασε την επιτυχημένη εκπομπή με φάρσες Πλάκα κάνεις μαζί με τον Δημήτρη Βλάχο. Τη σεζόν 2011-2012 παρουσίασε το οικογενειακό reality με φάρσες Οικογένεια της Συμφοράς στον ANT1. Το 2013 παρουσίασε ξανά μαζί με τον Δημήτρη Βλάχο το Πλάκα κάνεις αυτή τη φορά με αλλαγή στο concept αφού οι φάρσες της εκπομπής λαμβάνουν χώρο μόνο σε ξενοδοχεία. 
Το 2015 επιστρέφει στην τηλεόραση μετά από ενάμισι χρόνο αποχής ως συμπαρουσιαστής της Ντορέττας Παπαδημητρίου στο τηλεπαιχνίδι του MEGA Ελλάδα Σ' Αγαπώ. Ακολουθεί η εκπομπή Joy is inside you στον ANT1 όπου παρουσίαζε τη στήλη της τεχνολογίας. Τη σεζόν 2016-2017 ήταν συμπαρουσιαστής της Κωνσταντίνας Σπυροπούλου στην πρωινή εκπομπή του Σαββατοκύριακου στον ALPHA. Το Απρίλιο του 2017 ανακοίνωσε στους ιθύνοντες του σταθμού πως αποχωρεί από την εκπομπή γιατί υπέγραψε συμβόλαιο συνεργασίας με το STAR για την παρουσίαση του μαγειρικού reality Blind Taste που μέχρι τότε παρουσίαζε ο Δημήτρης Σκαρμούτσος. Το 2018 ήταν παρουσιαστής των backstage του έκτου κύκλου του Dancing with the stars με παρουσιάστρια την Ευαγγελία Αραβανή. 
Τη σεζόν 2018-2019 πρόκειται να παρουσιάσει τον δεύτερο κύκλου του reality επιβίωσης Nomads στον ANT1 γι' αυτό το λόγο εγκαταστάθηκε στη Μαδαγασκάρη όπου θα γίνουν τα γυρίσματα της εκπομπής.

Επιχειρηματικότητα

Ο παρουσιαστής εκτός της τηλεοπτικής του παρουσίας είναι και επιχειρηματίας. Το 2005 διατηρούσε ιντερνετ καφέ στην περιοχή του Γέρακα. Το 2013 και για ένα χρόνο ηταν ιδιοκτήτης του καφέ sixteen στην περιοχή Χαλάνδρι. Το 2014 δραστηριοποιήθηκε στο κέντρο της Αθήνας στην οδό Ηπίτου, διατηρώντας το ομώνυμο μπαρ Ipitou. Το 2016 άνοιξε ένα beach bar σε παραλία της Άνδρου.

Προσωπική Ζωή

Το 2017 έγινε γνωστός ο γάμος του παρουσιαστή με την σύντροφό του Αρετή Θεοχαρίδη. Το ζευγάρι είναι σε σχέση από το 2011, ενώ είχαν γνωριστεί κάποια χρόνια πριν.
Αλέξανδρος Χατζηπέτρος

Βίος

Ήταν γιος του Χατζηπέτρου, απόγονου του Χριστόδουλου Χατζηπέτρου και της Αικατερίνης Σκυλίτση, μητέρας του Αριστείδη Σκυλίτση, από τον γάμο της με τον Στέφανο Σκυλίτση. Διετέλεσε διοικητής της ΚΥΠ την περίοδο 1967 - 1972. Ήταν συνταγματάρχης Πυροβολικού όταν εκδηλώθηκε το Πραξικόπημα της 21ης Απριλίου. Διατέλεσε υφυπουργός Εξωτερικών για 15 μήνες στη διάρκεια της ανασχηματισμένης Κυβέρνησης του Γεωργίου Παπαδόπουλου, μετά τον ανασχηματισμό της 31ης Ιουλίου 1972, από τις 31 /07/1972 έως τις 08/10/1973. Στη δίκη των πρωταιτίων της Χούντας αθωώθηκε.
1364 Σαφάρα

Φυσικά χαρακτηριστικά

Τα φυσικά χαρακτηριστικά της Σαφάρας είναι άγνωστα. Η Σαφάρα περιστρέφεται γύρω από τον εαυτό της μία φορά κάθε 7 ώρες και 15 λεπτά.